Man in hof ná ‘vuuraanval’ op sy vrouTracy Samuels. Foto: Instagram Craig Samuels (45) het Vrydag in die hof in Roodepoort verskyn nadat hy glo op Oukersdag ŉ vlambare vloeistof oor sy vrou, Tracy (39), uitgegooi en dit aan die brand gesteek het. Maroela Media het vroeër berig ŉ suiwer vorm van asetoon wat gebruik word om oppervlaktes mee skoon te maak is ten aanskoue van die egpaar se 11-jarige seun oor haar uitgegiet nadat sy ŉ rusie met haar man glo oor ŉ WhatsApp-gesprek gehad het. Samuels is na ŉ staatshospitaal gehaas waar daar nie ŉ brandsorgeenheid was nie. Die Hero Burn-stigting, ŉ niewinsgewende organisasie wat ondersteuning bied en omsien na brandslagoffers, het van die voorval te hore gekom en gereël om haar na die brandsorgeenheid van die Chris Hani Baragwanath-hospitaal in Soweto oor te plaas. Haar toestand was kritiek en sy moes aan ŉ asemhalingsmasjien gekoppel word. Samuels is ná die aanval in hegtenis geneem en sou in die landdroshof in Roodepoort verskyn het, maar die saak is van die rol geskrap weens te min bewyse. “Die staatsaanklaer het daarna opdrag gegee dat die ondersoekbeampte ŉ verklaring by Samuels afneem. Die ondersoekbeampte het ook verklarings van ooggetuies gekry, waarna die dossier na die aanklaer gestuur is vir beslissing,” het kapt. Mavela Masondo, provinsiale polisiewoordvoerder van Gauteng, Vrydag aan Maroela Media gesê. Samuels is Donderdag in Roodepoort in hegtenis geneem. Die Hero Burn-stigting het nadat die saak geskrap is ŉ prokureur van die regsfirma Wentzel en Vennote se dienste ingewin om te help met Samuels se herinhegtenisneming. Die firma gaan die staat bystaan om Samuels se borgtog teen te staan. Aanvanklik is ŉ saak van aanranding met die doel om ernstig te beseer ondersoek, maar dit is intussen na ŉ klag van poging tot moord verander. Samuels se saak is Vrydag tot Maandag uitgestel vir borgtogdoeleindes. Hy bly in aanhouding. Volgens Annerie du Plooy, direkteur van die Hero Burn-stigting, hoop hulle nie die man word borgtog toegestaan nie, aangesien Samuels vir haar lewe vrees. Samuels het tweedegraadse brandwonde aan haar hele bolyf, kop, gesig en arms opgedoen. “Sy en haar seun is steeds baie getraumatiseerd. Sy ontvang nog wondsorgbehandeling en daar lê nog ŉ lang pad van herstel vir haar voor – fisiek en emosioneel. Dit is ook nog te vroeg om vas te stel hoeveel en watter soort littekens sy opgedoen het,” het Du Plooy bygevoeg. Du Plooy en Tracy se familie het ŉ beroep op die publiek en die ANC Vroueliga gedoen om na die hof op te ruk om teen Samuels se borgtog te betoog.